Addis Ababa, Ethiopia Kiongozi
wa Jeshi la nchini Ethiopia, Jenerali Seare Monnen, ameuawa kwa kupigwa risasi
na mlinzi wake mjini Addis Ababa nchini Ethiopia. Waziri
Mkuu Abiy Ahmed alisema mkuu huyo na ofisa mwingine walipoteza maisha katika
mji wa Amhara wakijaribu kuzuia mapinduzi dhidi ya utawala nchini humo. Mjini
Ahmara kwenyewe, gavana wa mji huo Ambachew Mekonnen aliuawa pamoja na mshauri
wake. Mapigano
ya wenyewe kwa wenyewe yameikumba Amhara na miji mingine miaka ya hivi
karibuni. Waziri
mkuu alikwenda kwenye kituo cha Televisheni akiwa na mavazi ya kijeshi kukemea
mashambulizi hayo. Tangu
uchaguzi wa mwaka jana, Abiy amekua akipambana kumaliza mvutano wa kisiasa kwa
kuwaachia huru wafungwa wa kisiasa, kuondoa makatazo dhidi ya vyama vya kisiasa
na kuwashtaki maofisa wanaoshutumiwa kukiuka haki za binaadamu. Marekani
imewatahadharisha wafanyakazi wake mjini Addis Ababa kutotoka nje, ikisema ina
taarifa kuhusu mashambulizi ya risasi siku ya Jumamosi. Jenerali
Seare aliuawa sambamba na Jenerali mwingine, Gezai Abera, na mlinzi ambaye sasa
anashikiliwa, ofisi ya habari ya waziri mkuu imeeleza. Mjini
Amhara gavana aliuawa sambamba na mshauri wake mkuu Ezez Wasie, huku mwanasheria
wa mji huo akijeruhiwa. Lake Ayalew ameteuliwa kuwa gavana mpya wa mji huo. Ofisi
ya waziri mkuu imemshutumu mkuu wa usalama wa mji wa Amhara, Asaminew Tsige,
kwa kupanga mapinduzi. Haijajulikana kama amekamatwa. “Jaribio
la mapinduzi mjini Amhara ni kinyume cha katiba na chenye nia ya kuharibu amani
ya eneo hilo,” ofisi hiyo ilieleza katika taarifa yake na kuongeza: “Tukio
hili linapaswa kukemewa na raia wote wa Ethiopia na Serikali ina uwezo wa
kupambana na kundi hili lenye silaha.” Wakazi
wa makao makuu ya mji wa Amhara, Bahir Dar, waliripoti kusikia milio mikubwa ya
risasi. Hiki
ni kipindi kigumu kwa Ethiopia na waziri mkuu Abiy, ambaye anakabiliwa na
mizozo ya wenyewe kwa wenyewe. Kiongozi
wa kijeshi, Seare Mekonnen alitumikia nafasi hiyo kwa mwaka mmoja baada ya
kuteuliwa na waziri Abiy, ambaye alifanya mabadiliko kwenye idara ya usalama
alipoingia madarakani mwezi Aprili mwaka jana. Ni
wazi kuwa waziri mkuu anakabiliwa na upinzani kutoka ndani ya jeshi ambao
wanapinga mtindo wake wa utawala. Kuuawa
kwa gavana wa Amhara ambaye alikuwa mshirika muhimu kwenye mji huo pia ni pigo
kubwa kwa waziri mkuu Abiy, mji ambao wenyewe unakabiliwa na changamoto za
kiusalama na vurugu za baadhi ya makundi. Uchaguzi
wa kwanza tangu bwana Abiy aingie madarakani unapaswa kufanyika mwakani lakini
ni vigumu kuona namna gani hili jambo linafanikiwa kwenye nchi ambayo usalama
wake ni mdogo. Hali ya kisiasa ni mbaya sana. Ardhi
ya jamii ya Amhara ni mji wa pili wenye watu wengi na umeipa Ethiopia lugha ya
taifa hilo, Amharic. Mapigano
kati ya jamii ya Amhara na Gumuz iligharimu maisha ya watu mwezi uliopita mjini
Amhara na mji jirani wa Benishangul Gumuz. Mapigano
kati ya jamii hizo yalisababishwa na migogoro ya ardhi, takribani watu milioni
tatu walikimbia makazi yao. Suala
jingine ambalo waziri mkuu anapaswa kukabiliana nalo ni kutokuwepo kwa hali ya
utulivu ndani ya jeshi. 